HR Službeni list Europske unije L 306/1

DELEGIRANA UREDBA KOMISIJE (EU) 2016/1986

оd 30. lipnja 2016.

o dopuni Uredbe (EU) br. 223/2014 Europskog parlamenta i Vijeća u pogledu uvjeta i postupaka za utvrđivanje hoće li se države članice teretiti za nepovrative iznose povezane s Fondom europske pomoći za najpotrebitije

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 223/2014 Europskog parlamenta i Vijeća od 11. ožujka 2014. o Fondu europske pomoći za najpotrebitije (1), a posebno članak 30. stavak 2. podstavak peti,

budući da:

(1) U skladu s člankom 30. stavkom 2. četvrtim podstavkom Uredbe (EU) br. 223/2014, kada se iznosi nepropisno isplaćeni korisniku ne mogu vratiti krivnjom države članice ili zbog njezinog nemara, ta država članica snosi odgovornost za uplatu dotičnih iznosa u proračun Unije.

(2) U dokumentu o nepovrativim iznosima (2) koji tijelo za ovjeravanje Komisiji podnosi za svaku godinu od 2016. do i uključujući 2025. u okviru godišnjih financijskih izvještaja u skladu s člankom 49. stavkom 1. točkom (b) i člankom 48. točkom (a) Uredbe (EU) br. 223/2014 utvrđuju se nepovrativi iznosi razvrstani po vrsti rashoda. U tom bi dokumentu trebalo navesti i točne podatke o iznosima koji se, prema stajalištu države članice, ne bi trebali nadoknaditi u proračun Unije, pri čemu bi svakako trebalo navesti administrativne i pravne mjere koje država članica poduzima kako bi djelotvorno ostvarila povrat nepovrativih iznosa. Međutim, budući da se taj dokument odnosi na iznose koji su prethodno uključeni u ovjerene financijske izvještaje podnesene Komisiji, prvi bi ga put trebalo podnijeti 2017.

(3) U skladu s člankom 33. točkom (b) i člankom 49. stavkom 1. Uredbe (EU) br. 223/2014 odbici prije podnošenja ovjerenih financijskih izvještaja ne mogu se smatrati povratom ako se odnose na rashode uključene u konačni zahtjev za međuplaćanje u obračunskoj godini za koju se pripremaju financijski izvještaji. Stoga bi trebalo pojasniti da bi se podaci o nepovrativim iznosima koji se podnose u skladu s ovom Delegiranom uredbom trebali odnositi samo na iznose koji su već uključeni u ovjerene financijske izvještaje prethodno podnesene Komisiji.

(4) Kako bi Komisija mogla odlučiti bi li nepovrative iznose trebalo nadoknaditi u proračun Unije, država članica trebala bi dostaviti potrebne podatke za svaku operaciju i svakog korisnika prije roka za podnošenje financijskih izvještaja utvrđenog u članku 59. stavku 5. Uredbe (EU, Euratom) br. 966/2012 Europskog parlamenta i Vijeća (3). Na temelju te odredbe trebala bi postojati mogućnost za produljenje roka za dostavljanje dokumenta o nepovrativim iznosima.

(5) Nužno je utvrditi kriterije prema kojima će Komisija moći procijeniti je li država članica pogriješila ili bila nemarna u provedbi administrativnih i pravnih mjera radi ostvarivanja povrata. Ako se utvrdi da je najmanje jedan kriterij ispunjen, to ne bi trebalo automatski značiti da je država članica uistinu pogriješila ili bila nemarna.

(6) Radi pravne sigurnosti Komisija bi trebala zaključiti svoju procjenu do zadanog roka, a države članice trebale bi odgovoriti na tu procjenu do drugog zadanog roka. Iz istih bi razloga Komisija trebala moći zaključiti svoju procjenu čak i ako država članica ne dostavi dodatne podatke. Međutim, u slučajevima koji prethode stečaju ili u slučajevima sumnje na prijevaru, koji su spomenuti u članku 30. stavku 2. trećem podstavku Uredbe (EU) br. 223/2014, rokovi se ne bi trebali primjenjivati.

(7) Na temelju druge rečenice u članku 30. stavku 2. četvrtom podstavku Uredbe (EU) br. 223/2014 država članica može odlučiti o odustajanju od povrata neopravdano isplaćenih sredstava kad na razini operacije u obračunskoj godini iznos koji korisnik treba vratiti, ne uključujući kamate, ne prelazi 250 EUR doprinosa iz Fonda europske pomoći za najpotrebitije (dalje u tekstu: Fond). U tom slučaju iznos se ne mora nadoknaditi u proračun Unije. Za takve de minimis iznose neće trebati dostavljati podatke,

DONIJELA JE OVU UREDBU:

Članak 1.

Dostava podataka o nepovrativim iznosima

1. Ako država članica smatra da je iznos koji je neopravdano isplaćen korisniku, a prethodno je uključen u ovjerene financijske izvještaje podnesene Komisiji, nepovrativ te zaključi da taj iznos ne bi trebalo nadoknaditi u proračun Unije, tijelo za ovjeravanje Komisiji podnosi zahtjev za potvrdu tog zaključka.

2. Tijelo za ovjeravanje podnosi zahtjev iz stavka 1. za svaku operaciju u obrascu utvrđenom u Prilogu ovoj Uredbi putem sustava elektroničke razmjene podataka iz članka 30. stavka 4. Uredbe (EU) br. 223/2014.

3. Država članica podnosi zahtjev u skladu sa stavcima 1. i 2. do 15. veljače svake godine od 2017. do i uključujući 2025. za prethodnu obračunsku godinu. Komisija može iznimno, na zahtjev te države članice, produljiti rok do 1. ožujka.

Članak 2.

Uvjeti za utvrđivanje pogreške ili nemara države članice

Sljedeći kriteriji ukazuju na pogrešku ili nemar države članice:

(a) država članica nije dostavila opis administrativnih i pravnih mjera, s datumima, koje je poduzela kako bi ostvarila povrat određenog iznosa (ili kako bi smanjila ili ukinula potporu, ili povukla dokument u kojem su utvrđeni uvjeti za potporu iz članka 32. stavka 3. točke (c) Uredbe (EU) br. 223/2014 ako takvo povlačenje podliježe posebnom postupku);

(b) država članica nije dostavila kopiju prvog i svih kasnijih naloga za povrat (ni kopiju nekog dokumenta o smanjenju razine potpore, ukidanju potpore ili povlačenju dokumenta u kojem su utvrđeni uvjeti za potporu iz članka 32. stavka 3. točke (c) Uredbe (EU) br. 223/2014 ako takvo povlačenje podliježe posebnom postupku);

(c) država članica nije navela datum zadnjeg plaćanja javnog doprinosa korisniku operacije ni kopiju dokaza o tom plaćanju;

(d) država članica je, nakon što je utvrdila nepravilnost, jednom ili više puta izvršila neopravdano plaćanje povezano s dijelom operacije na koji je nepravilnost utjecala;

(e) država članica nije poslala dokument o smanjenju razine potpore ili povlačenju dokumenta u kojem su utvrđeni uvjeti za potporu iz članka 32. stavka 3. točke (c) Uredbe (EU) br. 223/2014 ako takvo povlačenje podliježe posebnom postupku, niti je donijela jednakovrijednu odluku u roku od 12 mjeseci od trenutka kad je utvrđena nepravilnost;

(f) država članica nije pokrenula postupak ostvarivanja povrata u roku od 12 mjeseci od trenutka kad su bespovratna sredstva konačno smanjena ili otkazana (nakon administrativnog ili pravosudnog postupka ili suglasnošću korisnika);

(g) država članica nije iscrpila sve mogućnosti ostvarivanja povrata dostupne u okviru nacionalnog institucionalnog i pravnog okvira;

(h) država članica nije dostavila dokumente o insolventnosti i stečajnim postupcima, ako je to primjenjivo;

(i) država članica nije odgovorila na zahtjev Komisije za dostavu dodatnih podataka u skladu s člankom 3.

Članak 3.

Postupak za utvrđivanje mora li država članica nadoknaditi nepovrativi iznos

1. Na temelju podataka koje je država članica dostavila u skladu s člankom 1. Komisija procjenjuje svaki slučaj kako bi utvrdila je li činjenica da povrat nije ostvaren rezultat pogreške ili nemara države članice, uzimajući pri tome u obzir specifične okolnosti te institucionalni i pravni okvir države članice. U slučaju kad je ispunjen jedan od kriterija iz članka 2. ili je ispunjeno više njih, Komisija može ipak odlučiti da država članica nije počinila pogrešku ili bila nemarna.

2. Do 31. svibnja godine u kojoj su podneseni financijski izvještaji Komisija može:

(a) uputiti državi članici pisani zahtjev za dostavu dodatnih podataka o administrativnim i pravnim mjerama poduzetima radi ostvarivanja povrata doprinosa Unije koji su neopravdano isplaćeni korisnicima ili

(b) uputiti državi članici pisani zahtjev da nastavi s postupkom ostvarivanja povrata.

Ako Komisija odabere mogućnost iz točke (a) u prvom podstavku, primjenjuju se stavci od 5. do 8.

3. Rok utvrđen u stavku 2. točkama (a) i (b) ne primjenjuje se na nepravilnosti koje prethode stečaju ni na slučajeve u kojima se sumnja na prijevaru.

4. Ako Komisija ne djeluje unutar roka iz stavka 2., država članica ne nadoknađuje doprinos Unije.

5. Država članica u roku od tri mjeseca mora odgovoriti na Komisijin zahtjev za dostavu podataka poslan u skladu sa stavkom 2.

6. Ako država članica ne dostavi dodatne podatke zatražene u skladu sa stavkom 2., Komisija nastavlja s procjenom na temelju dostupnih podataka.

7. U roku od tri mjeseca od primitka odgovora države članice ili ako unutar roka nije dostavljen odgovor, Komisija obavješćuje državu članicu ako zaključi da država članica treba nadoknaditi doprinos Unije te opisuje osnovu svojeg zaključka i traži od države članice da dostavi primjedbe u roku od dva mjeseca. Ako Komisija ne djeluje unutar roka iz prethodne rečenice, država članica ne nadoknađuje doprinos Unije.

8. Unutar šest mjeseci nakon roka iz stavka 7. u kojemu država članica može dostaviti primjedbe Komisija zaključuje procjenu na temelju dostupnih podataka te ako i dalje smatra da država članica mora nadoknaditi doprinos Unije, donosi odluku. Ako Komisija ne djeluje unutar roka iz prethodne rečenice, država članica ne nadoknađuje doprinos Unije.

Za potrebe izračuna doprinosa Unije koji država članica treba nadoknaditi primjenjuje se stopa sufinanciranja utvrđena na razini operativnog programa prema planu financiranja koji je bio na snazi u trenutku podnošenja zahtjeva.

Članak 4.

Dostava podataka o nepovrativim iznosima koji ne prelaze 250 EUR doprinosa iz Fonda

Ako država članica odluči odustati od povrata neopravdano isplaćenih sredstava kad na razini operacije u obračunskoj godini iznos koji korisnik treba vratiti, ne uključujući kamate, ne prelazi 250 EUR doprinosa iz Fonda, ona ne mora Komisiji dostavljati podatke na temelju ove Uredbe.

Članak 5.

Stupanje na snagu

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 30. lipnja 2016. Za Komisiju Predsjednik Jean-Claude JUNCKER

(1) SL L 72, 12.3.2014., str. 1.

(2) Dodatak 4. Prilogu V. Provedbenoj uredbi Komisije (EU) 2015/341 od 20. veljače 2015. o utvrđivanju detaljnih pravila za provedbu Uredbe (EU) br. 223/2014 Europskog parlamenta i Vijeća u pogledu modela za dostavljanje određenih informacija Komisiji (SL L 60, 4.3.2015., str. 1.).

(3) Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).